Komisjoni määrus (EMÜ) nr 2077/85,

25. juuli 1985,

millega kehtestatakse ananassikonservide tootmistoetuste süsteemi üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 14. märtsi 1977. aasta määrust (EMÜ) nr 525/77, millega seatakse sisse ananassikonservide tootmistoetuste süsteem [1] (viimati muudetud määrusega (EMÜ) nr 1699/85 [2]), eriti selle artiklit 8,

ning arvestades, et:

komisjoni 5. juuni 1984. aasta määrusega (EMÜ) nr 1599/84 [3] (muudetud määrusega (EMÜ) nr 1455/85 [4]) kehtestatakse teatavate puu- ja köögiviljatoodete tootmistoetuste süsteemi üksikasjalikud rakenduseeskirjad; tootmistoetuste süsteemi õige rakendamise tagamiseks tuleks nimetatud määruses sätestatud meetmeid võimalikult suures ulatuses kohaldada ananassikonservide suhtes; arvesse võttes kahe toetussüsteemi vahelisi erinevusi, tuleks neid meetmeid täiendada;

ananassikonservide tootmistoetuse puhul võib teha ettemakseid; selleks tuleks ette näha asjakohane kord;

puu- ja köögiviljatooteturu korralduskomitee ei ole oma eesistuja määratud tähtaja jooksul arvamust esitanud,

ON VASTU VÕTNUD KÄESOLEVA MÄÄRUSE:

Artikkel 1

1. Määruses (EMÜ) nr 525/77 sätestatud tootmistoetuste süsteemi kohaldamisel tähendab "ananassikonserv" koore ja südamikuta terveid või tükeldatud ananasse, mida on kuumutatud ja mis on mahuteisse õhukindlalt suletud suhkrusiirupis, mille üldsuhkrusisaldus on pärast homogeenimist vähemalt 14 %, ning mis kuuluvad ühise tollitariifistiku alamrubriiki 20.06 B II a) 5 või 20.06 B II b) 5.

2. Lisaks käesoleva määrusega ettenähtud sätetele kohaldatakse ananassikonservidele tootmistoetuse andmisel määruse (EMÜ) nr 1599/84 artikleid 2, 3, 5, 6, 8—10, artikli 11 lõiget 1 ning artikleid 12, 13 ja 14.

Artikkel 2

Töötlejad, kes soovivad saada tootmistoetust, teatavad hiljemalt iga aasta 15. märtsiks liikmesriikide määratud asutusele sellesama aasta 1. märtsil varus olnud ananassikonservide koguse.

Artikkel 3

Töötlejad esitavad igal aastal kaks toetusetaotlust:

a) esimese turustusaasta esimesel koristusel saadud viljadest toodetud ananassikonservide kohta ja

b) teise turustusaasta teisel koristusel saadud viljadest toodetud ananassikonservide kohta.

Esimene toetusetaotlus esitatakse hiljemalt jooksva turustusaasta 31. märtsil ja teine hiljemalt järgmise turustusaasta 30. juunil.

Artikkel 4

1. Töötleja võib taotluse korral saada tootmistoetuse ettemakset, kui pädevatele asutustele on esitatud töötlemislepingu koopia ja tagatis, mille suurus on taotletav ettemakse pluss 10 %.

2. Lõikes 1 nimetatud ettemaksetaotluses peavad olema vähemalt järgmised andmed:

a) taotleja nimi ja aadress;

b) sõlmitud töötlemislepingutega hõlmatud ananassikogus;

c) punktis b nimetatud töötlemislepingutega hõlmatud ananassikogusest toodetud või toodetavate ananassikonservide kogus.

3. Ettemakse ei või olla suurem kui 80 % lõike 2 punktis c nimetatud kogustele antavast toetusest.

4. Tagatiseks on taotleja valikul kas sularaha sissemakse või garantiikiri, mille on väljastanud asutus, mis vastab selle liikmesriigi nõuetele, kus ettemakset taotletakse.

Artikkel 5

1. Artiklis 4 nimetatud tagatis vabastatakse niipea, kui asjaomase liikmesriigi pädevad asutused on tunnustanud, et taotlejal on õigus saada toetust vähemalt artikli 4 lõikes 2 nimetatud taotluses osutatud ananassikonservide koguse suhtes.

2. Kui toetuse saamise tingimusi ei ole täidetud, tuleb asjakohase kogusega seotud ettemakse pluss 10 % tagastada. Kui seda summat ei tagastata, jäädakse ilma tagatise osast, mis on võrdne tagastamisele kuuluva summaga.

Artikkel 6

Iga liikmesriik teatab komisjonile:

1) hiljemalt iga aasta 1. aprillil:

a) jooksval turustusaastal toodetud või eeldatavalt toodetavate ananassikonservide koguse netomassina;

b) punktis a nimetatud toodete valmistamiseks kasutatud või eeldatavalt kasutatava toormekoguse;

c) sellesama aasta 1. märtsil varus olevate ananassikonservide koguse netomassina;

2) hiljemalt iga aasta 1. oktoobril:

a) eelnenud turustusaasta jooksul toodetud ananassikonservide koguse netomassina;

b) punktis a nimetatud toodete valmistamiseks kasutatud toormekoguse.

Artikkel 7

Käesolevaga tühistatakse komisjoni 5. juuli 1976. aasta määrus (EMÜ) nr 1627/76, millega kehtestatakse ananassikonservide tootmistoetuste andmise üksikasjalikud rakenduseeskirjad, [5] viimati muudetud määrusega (EMÜ) nr 1965/79 [6].

Artikkel 8

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 1. juunist 1985.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 25. juuli 1985

Komisjoni nimel

asepresident

Frans Andriessen

[1] EÜT L 73, 21.3.1977, lk 46.

[2] EÜT L 163, 22.6.1985, lk 12.

[3] EÜT L 152, 8.6.1984, lk 16.

[4] EÜT L 144, 1.6.1985, lk 69.

[5] EÜT L 180, 6.7.1976, lk 16.

[6] EÜT L 227, 7.9.1979, lk 15.

--------------------------------------------------